বাবুল সুপ্রিয়ের পরে এবার কি সুরেন্দ্র সিংহ অহলুওয়ালিয়া? বিজেপি’র একটি সূত্র উদ্ধৃত করে বিভিন্ন টিভি চ্যানেলের দাবি, নরেন্দ্র মোদী মন্ত্রিসভায় আগামিকাল জায়গা পেতে চলেছেন দার্জিলিঙের বিজেপি সাংসদ। কাল বেলা ১১টায় নতুন মন্ত্রীদের শপথ অনুষ্ঠান হওয়ার কথা। 
২০১৪ সালের লোকসভা ভোটে পশ্চিমবঙ্গ থেকে দু’টি আসনে জিতেছিল বিজেপি। সে বছর নভেম্বরে মোদী-মন্ত্রিসভার প্রথম সম্প্রসারণের সময় নগরোন্নয়ন প্রতিমন্ত্রী হয়েছিলেন আসানসোলের বিজেপি সাংসদ বাবুল। এবার সুরেন্দ্র মন্ত্রী হলে ইতিহাসের পুনরাবৃত্তি হবে। অটলবিহারী বাজপেয়ীর জমানায় পশ্চিমবঙ্গ থেকে লোকসভায় নির্বাচিত দু’জন বিজেপি সাংসদই (তপন শিকদার এবং সত্যব্রত মুখোপাধ্যায়) কেন্দ্রীয় মন্ত্রিসভায় জায়গা পেয়েছিলেন।
মোদী আজ বলেন, ‘‘মন্ত্রিসভার সম্প্রসারণে বাজেটের লক্ষ্য এবং অগ্রাধিকার প্রতিফলিত হবে।’’আগামিকালের সম্প্রসারণে নজর থাকবে কেন্দ্রীয় অর্থমন্ত্রী অরুণ জেটলির উপর। অর্থ মন্ত্রকে তিনি বহাল থাকলেও তাঁর অতিরিক্ত দায়িত্ব বাড়বে না কমবে, তা নিয়েই চলেছে জল্পনা। মুখতার আব্বাস নকভি, পীযূষ গয়াল প্রতিমন্ত্রী থেকে পূর্ণমন্ত্রী হতে পারেন। তবে নাজমা হেপতুল্লা, বিজয় সাম্পলা, নিহাল চন্দ, রামশঙ্কর কঠেরিয়ার মতো কয়েকজন মন্ত্রী বাদ পড়তে পারেন বলে খবর। সম্ভাব্য কয়েকজন মন্ত্রী এবং আরএসএস নেতৃত্বের  সঙ্গে আজ বৈঠক করেন বিজেপি সভাপতি অমিত শাহ।
সুরেন্দ্র ছাড়া নতুন মন্ত্রীর তালিকায় দিল্লির বিজেপি নেতা তথা রাজ্যসভা সাংসদ বিজয় গোয়েল, রাজস্থানের সাংসদ পি পি চৌধুরী, উত্তরাখণ্ডের সাংসদ অজর টামটার নাম রয়েছে বলে জল্পনা। প্রাক্তন সাংবাদিক তথা রাজ্যসভার সাংসদ এম জে আকবর, মহারাষ্ট্রের সুভাষ ভমরে, মধ্যপ্রদেশের অনিল দাভে এবং রাজস্থানের ভূপেন্দ্র যাদবের নামও আলোচনায় রয়েছে। যে তিনজন সাংসদ সাইকেলে করে সংসদভবনে গিয়ে ‘খবর’ হয়েছেন, মন্ত্রিসভায় আসতে পারেন সেই অর্জুনরাম মেঘওয়াল, মনসুখভাই মান্ডব্য এবং অনিল দাভেও।
বিজেপি’র ওই সূত্রের দাবি, আগামী বছর উত্তরপ্রদেশ এবং গুজরাতের বিধানসভা ভোটের বিষয়টি মন্ত্রিসভার সম্প্রসারণে বিশেষ গুরুত্ব পেতে পারে। দলের ব্রাহ্মণ ‘মুখ’ মহেন্দ্রনাথ পাণ্ডে এবং দলিত নেত্রী কৃষ্ণা রাজের মন্ত্রী হওয়ার সম্ভাবনাও প্রবল। সেই সঙ্গে, এনডিএ’র শরিক ‘আপনা দলে’র অনুপ্রিয়া পটেলকেও মন্ত্রী করা হতে পারে। যদিও ‘আপনা দলে’র সভানেত্রী তথা অনুপ্রিয়ার মা কৃষ্ণা পটেল সম্প্রতি কন্যাকে দলের সমস্ত পদ থেকে সরিয়ে দিয়েছেন। এ অবস্থায় অনুপ্রিয়া সরাসরি বিজেপি’তে যোগ দিতে পারেন। 
গুজরাতের প্রাক্তন বিজেপি সভাপতি পুরুষোত্তম রুপৌলা এবং মহারাষ্ট্রের দলিত নেতা তথা ‘রিপাবলিকান পার্টি অফ ইন্ডিয়া’র প্রধান রামদাস আঠবলেরও মন্ত্রী হওয়ার সম্ভাবনা রয়েছে। শিবসেনা সাংসদ অনিল দেশাইয়ের মন্ত্রিত্বপ্রাপ্তির সম্ভাবনা নিয়ে জল্পনা থাকলেও দলের সভাপতি উদ্ধব ঠাকরে আজ বলেন, ‘‘কেন্দ্রীয় মন্ত্রিসভার সম্প্রসারণ নিয়ে কেউ আমার সঙ্গে কোনও আলোচনা করেননি।’’